《题回舟图赠何伍菊》
清代·成鹫

苦海有船长七尺，不用施篙还挂席。顺风能去逆风回，随流直至无生国。

华亭船子笑呵呵，满眼波涛奈若何。从此到江吴地尽，分明隔岸越山多。

吴越山川行已惯，随缘取足随缘办。嫩冬瓜煮鳖裙汤，新粟米炊鱼子饭。

快矣哉，快矣哉，殷勤报语老宗雷。及早回舟归去也，莫教红日下香台。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。